René Skau Björnsson (S), 2010-04-08:
For 1 år siden stod vi med et lignende forslag fra den daværende minister for området.
Dengang drejede det sig om et prisloft over den mad, der bliver spist f.eks. i vores plejeboliger.
Det støttede vi Socialdemokrater, fordi det var et rigtig godt forslag, som vi jo selv havde fremsat nogle måneder før.
Dengang foreslog vi også, at der skulle være et loft over prisen på den mad, som landets ældre skal betale, og som bliver bragt ud til dem af kommunerne.
Et af vores argumenter dengang var, at konsekvensen af et loft over prisen på mad et sted kunne medføre, at kommunerne hævede prisen for mad et andet sted, og det er bl.a. det, der er sket, og som har gjort, at regeringen er kommet til fornuft og nu også vil lægge loft over priserne for den udbragte mad.
Vi er selvfølgelig glade for at kunne inspirere regeringen med det forslag, som vi fremsatte for et par år siden, og har også et håb om, at det kunne ske i langt flere sager end bare i den her sag, men det må jo så komme.
Det, vi i hvert fald kan se, er, at der er meget store udsving i priserne på mad fra kommune til kommune.
Den gennemsnitlige pris for udbragt mad var i 2009 på 47 kr.
Der har været enorme prisstigninger på netop den udbragte mad, og prisstigningerne har været mere end dobbelt så store som de almindelige prisstigninger i samfundet.
Det skyldes jo bl.a. de stramme økonomiske rammer, som regeringen og Dansk Folkeparti har lagt over landets kommuner, og det er så i høj grad gået ud over nogle af de svageste ældre.
Mange ældre har fravalgt den udbragte mad, fordi den har været for dyr, og det er typisk de ældre, som i forvejen har den dårligste økonomi, som derfor også fravælger den udbragte mad.
Nu er der så kommet et forslag om et loft på 45 kr., og jeg håber, der er mange kommuner, der vil vælge at sige, at det stadig væk er for højt.
45 kr. for et måltid mad er en høj pris, og det er mit håb, at kommunerne vil arbejde for at holde prisen endnu lavere.
Men vi undgår i hvert fald med det her prisloft, at der er nogle ublu overpriser på maden til vores ældre.
Det skal understreges, og det skriver ministeren også i sit høringsnotat
, at det står kommunerne frit for at fastsætte en pris, der er lavere end de 45 kr., og det må vi jo håbe at der er mange kommuner der vælger.
Vi Socialdemokrater synes, der også burde stå noget om, hvad det er for mad, der skal serveres for vores ældre.
Det burde være rimeligt, at der er et krav om, at maden er sund, velsmagende og ser indbydende ud.
Meget af den ældremad, som vi byder vores ældre, og som jeg har set – og jeg har prøvet en del her i de senere år af kommunalt udbragt mad leveret i vakuumpakker – har ikke været den lækreste og mest indbydende mad og slet ikke appetitlig at se på.
Det er muligt, at man opfylder de krav, der er fra Levnedsmiddelstyrelsen, med maden, der bliver lavet, men det er ærlig talt ikke nok, og derfor havde vi gerne set, at der var nogle flere redskaber, nogle flere henstillinger om, at den mad, der bliver leveret, skal være lækker, frisklavet og indbydende – og der er lang vej igen.
Men nu har regeringen altså langt om længe fremsat det her forslag, godt inspireret af det forslag, som vi Socialdemokrater fremsatte for 2 år siden, om, at der skal være loft over prisen på maden, der bliver bragt.
Det støtter vi, og når vi så engang får regeringsmagten, hvilket forhåbentlig snart sker, gælder det kvaliteten af den mad, vores ældre får leveret.
Der er nok at tage fat på, også på det her område.